《奉诏增修皇舆表院中即事次韵顾书宣前辈 其一》
清代·王式丹

瀛洲亭畔静阶除，匼匝槐枝亚碧虚。池面轻风迎散帙，檐牙初日照幡书。

共知定本推前辈，未敢传钞付小胥。东观从容参典校，騊駼载笔愧庸疏。

作者简介：（1645—1718）江苏宝应人，字方若，号楼村。积学嗜古，为诸生即有盛名。年近六十始中举，康熙四十二年进士第一，授修撰。五十二年，遭江南科场案牵连，久之始白。工诗，宋荦选其诗入《江左十五子诗选》。有《楼村集》。